龍泉項汝弼字唐卿盧溪書院
作者：周必大
朝代：宋

paragraphs: 往聞澹菴評鄉賢，有朋曰項如箎塤。
是非褒貶乃枝葉，孝友忠信爲本根。
姓名不願唱上第，詔旨特許旌高門。
化行同邑得模楷，經授猶子留淵源。
輕財重義續前烈，築屋貯書貽後昆。
誰能漸磨入我室，毋但涉獵游其藩。
泉江况乃多侍從，遠親二郭近則孫。
學成衮衮上臺省，健翮萬里看騰騫。